የአሽከርካሪ ብቃት ማረጋገጫ ፈቃድ አሰጣጥ ወደ ቀድሞው አሠራር ሊመለስ ነው
የአሽከርካሪ የብቃት ማረጋገጫ ፈቃድ አሰጣጥን ወደ ቀድሞው አሠራር የሚመልስ አዲስ ረቂቅ ሕግ ለሕዝብ ተወካዮች ምክር ቤት ቀረበ፡፡ረቡዕ ሰኔ 28 ቀን 2009 ዓ.ም. የቀረበው ረቂቅ አዋጅ ‹‹የአሽከርካሪ ብቃት ማረጋገጫ ፈቃድ›› የሚል ስያሜ ያለው ነው፡፡ በሥራ ላይ ያለው አዋጅ ማንኛውም ሰው ሊያሽከርክረው ለፈለገው የተሽከርካሪ ዓይነት አግባብነት ያለው ሥልጠና ከወሰደና ፈተናውን ካለፈ፣ ማንኛውንም ዓይነት ተሽከርካሪ ያለምንም ልምድ በቀጥታ እንዲያሽከረክር ይፈቀዳል፡፡ይሁን እንጂ ልምድ የሌላቸው አሽከርካሪዎች በሰው ሕይወትና በንብረት ላይ የሚያደርሱት አደጋ በእጅጉ በመጨመሩ፣ አዋጁን በማሻሻል ወደ ቀድሞው ደረጃ በደረጃ የመንጃ ፈቃድ የሚወጣበት ሥርዓት መመለስ አስፈላጊ መሆኑን በአዋጁ ተመልክቷል፡፡በ2007 ዓ.ም. በአገር አቀፍ ደረጃ የደረሰው የትራፊክ አደጋ መረጃ ከፌዴራል ፖሊስ ተገኝቶ እንደተገመገመ፣ ከደረሱ አደጋዎች ውስጥ 83.1 በመቶ የሚሆነው የተሽከርካሪ አደጋ የደረሰው ከአሥር ዓመት በታች የማሽከርከር ልምድ ባላቸው አሽከርካሪዎች መሆኑን ያመለክታል፡፡በመሆኑም አሁን ባለው የመንጃ ፈቃድ አሰጣጥ ታክሲ የሚለው ምድብን በማስወጣት የሕዝብ፣ የደረቅና የፍሳሽ በሚባሉ የመንጃ ፈቃድ ዓይነቶች እንዲስተካከል በረቂቅ አዋጁ ቀርቧል፡፡ሦስቱም የመንጃ ፈቃድ ዓይነቶች ከአንድ እስከ ሦስት ደረጃ እንደሚኖራቸውና ለሁሉም ደረጃዎች የተለያየ መሥፈርት በረቂቁ ተቀምጧል፡፡ ለአብነት ያህል ለደረቅ 1 ወይም ለሕዝብ 1 የብቃት ማረጋገጫ ፈቃድ ቢያንስ አሥረኛ ክፍል ትምህርት ያጠናቀቀና ዕድሜው ከ22 ዓመት ያላነሰ መሆን ይጠበቅበታል፡፡ ለደረቅ 2፣ ለሕዝብ 2፣ ወይም ለፈሳሽ 1 የአሽከርካሪ ብቃት ማረጋገጫ ቢያንስ የአሥረኛ ክፍል ትምህርት ያጠናቀቀ፣ ዕድሜው ቢያንስ 24 ዓመት ያላነሰና በተመሳሳይ ምድብ የደረቅ 1፣ የሕዝብ 1 የአሽከርካሪ ብቃት ማረጋገጫ ኖሮት ቢያንስ የአንድ ዓመት የማሽከርከር ልምድ ሊኖር እንደሚገባ ያስቀምጣል፡፡ረቂቅ አዋጁ እንደ አዲስ ካስቀመጣቸው ድንጋጌዎች መካከል ሌላው ሥልጠናቸውን ያጠናቀቁና አስፈላጊውን መሥፈርት አሟልተው የሚሰጣቸው የብቃት ማረጋገጫ ፈቃድ ጊዜያዊ እንዲሆን፣ ጊዜያዊ ፈቃዱ ወደ ቋሚ የብቃት ማረጋገጫ የሚቀየረው ባለፈቃዱ በሁለት ዓመት ጊዜ ውስጥ ያስመዘገበው የትራፊክ ጥፋትና የትራፊክ አደጋ ሪከርድ መሠረት ማድረግ ይገኝበታል፡፡በሌላ በኩል በተሽከርካሪ ማሠልጠኛ ተቋማት ዘንድ የሚታየውን በሠልጣኞች መጨናነቅ ለመቀነስና በማሠልጠኛ ተቋማት ላይ ያለውን የኅብረተሰብ ሮሮ ለማስቀረት፣ የአውቶሞቢል ማረጋገጫ ፈቃድ ለማግኘት በራስ ወይም በቅርብ ቤተሰብ ባለቤትነት የተያዘን ተሽከርካሪ በመጠቀም፣ ከባለሥልጣኑ ጊዜያዊ የማሠልጠን ፈቃድ በተሰጠው ሰው አማካይነት መሠልጠን እንደሚቻል አዲሱ ድንጋጌ ያመለክታል፡፡ረቂቅ አዋጁ የመሸጋገሪያ ድንጋጌ ያስቀመጠ ሲሆን፣ በዚህም መሠረት ቀደም ሲል በነበሩ ሕጎች ተሰጥተው የነበሩ የመንጃ ፈቃዶች የሚለወጡበት ሁኔታና ጊዜ እንደሚኖርና ይህም በትራንስፖርት ሚኒስቴር በሚወጣ ደንብ እስከሚወሰን ማገልገል እንደሚችሉ ይገልጻል፡፡ 